Ehdotus NEUVOSTON PÄÄTÖS tehostetun yhteistyön yleistä kehystä koskevan Euroopan unionin ja Euroopan lennonvarmistusjärjestön välisen sopimuksen allekirjoittamisesta unionin puolesta ja sen väliaikaisesta soveltamisesta /* COM/2012/0438 final - 2012/0212 (NLE) */





PERUSTELUT 1. EHDOTUKSEN TAUSTA Neuvosto valtuutti 6. lokakuuta 2011 komission aloittamaan Euroopan lennonvarmistusjärjestön (Eurocontrol) kanssa neuvottelut Euroopan unionin (EU) ja Eurocontrolin välisen yhteistyösopimuksen tekemiseksi. Sopimuksessa olisi tunnustettava yhtenäisen eurooppalaisen ilmatilan periaatteet eli EU:n rooli ilmaliikenteen hallinnan ainoana sääntelijänä ja Eurocontrolin teknisen asiantuntemuksen käyttö EU:n tukemiseksi yhtäältä ilmaliikenteen hallinnan parantamisessa Euroopassa yhtenäistä eurooppalaista ilmatilaa koskevan oikeudellisen kehyksen mukaisesti ja toisaalta yhtenäisen eurooppalaisen ilmatilan ja siihen liittyvien politiikkojen (ympäristö, ilmastonmuutos ja tutkimus) täytäntöönpanossa ja kehittämisessä. Sopimuksella olisi myös helpotettava Eurocontrolin institutionaalisia lisäuudistuksia, esimerkiksi uuden suhteen solmimista Eurocontrolin ja Euroopan lentoturvallisuusviraston (EASA) välille, ja tarjottava puitteet mahdollisesti arkaluontoisten, esimerkiksi yleiseurooppalaisen siviili- ja sotilasyhteistyöhön liittyvien kysymysten käsittelyyn. Valtuutukseen sisältyvien neuvotteluohjeiden mukaisesti sopimuspuolet parafoivat sopimusluonnoksen 24. huhtikuuta 2012. Sopimusluonnoksessa määritellään EU:n ja Eurocontrolin välisen tehostetun yhteistyön ehdot EU:n tukemiseksi ilmaliikenteen hallinnan täytäntöönpanossa ja kehittämisessä yhtenäistä eurooppalaista ilmatilaa koskevan oikeudellisen kehyksen ja siihen liittyvien EU:n politiikkojen mukaisesti. Tavoitteena on osallistua yhtenäisen eurooppalaisen ilmatilan oikea-aikaiseen ja johdonmukaiseen täytäntöönpanoon EU:ssa ja niiden valtioiden kanssa, jotka suostuvat sitoutumaan siihen, edistää tarvittavaa siviili- ja sotilasyhteistyötä yhtenäiseen eurooppalaiseen ilmatilaan liittyvässä ilmaliikenteen hallinnassa ja Eurocontrolin asiantuntemuksen käyttöä näillä aloilla sekä helpottaa EU:n ulkopuolisten valtioiden osallistumista yhtenäisen eurooppalaisen ilmatilan toimintaan. Lisäksi sopimusluonnoksella pyritään varmistamaan synergiat ja välttämään päällekkäisyydet työssä, jota EASA tekee ilmaliikenteen hallintaan liittyvissä turvallisuusasioissa ja ympäristöasioissa, ja ottamaan huomioon Eurocontrolin yleiseurooppalainen ulottuvuus. Sopimusluonnoksessa luetellaan yhtenäisen eurooppalaisen ilmatilan, eurooppalaisen ilmaliikenteen hallinnan nykyaikaistamishankkeen (SESAR) ja niihin liittyvien EU:n politiikkojen täytäntöönpanoa koskevat yhteistyöalat, jotka määritellään tarkemmin sopimuksen erillisissä liitteissä. Sopimusluonnoksessa määritellään myös yhteistyömuodot ja -mekanismit sekä sopimuspuolten keskinäinen koordinointi sidosryhmien kuulemisprosessit mukaan lukien. Sopimuksella perustettava sekakomitea vastaa sopimuksen hallinnoinnista ja toiminnasta. Toimien rahoitus määritellään sopimuspuolten talousarvioihin sovellettavien sääntöjen mukaisesti. Komissio pyytää neuvostoa hyväksymään · päätöksen, jolla valtuutetaan sopimuksen allekirjoittaminen ja väliaikainen soveltaminen ennen sen voimaantuloa; · edellä mainitun päätöksen antamisen jälkeen toisen päätöksen sopimuksen tekemisestä, jotta sopimus voisi tulla voimaan sen jälkeen, kun se on saanut Euroopan parlamentin hyväksynnän. 2. EHDOTUKSEN OIKEUDELLINEN SISÄLTÖ Ehdotetut neuvoston päätökset perustuvat molemmat Euroopan unionin toiminnasta tehdyn sopimuksen, jäljempänä ’SEUT-sopimus’, 100 artiklan 2 kohtaan. Neuvoston päätös sopimuksen allekirjoittamisesta ja väliaikaisesta soveltamisesta perustuu lisäksi SEUT-sopimuksen 218 artiklan 5 kohtaan ja neuvoston päätös sopimuksen tekemisestä SEUT-sopimuksen 218 artiklan 6 kohtaan. Tehostettua yhteistyötä koskeva EU:n ja Eurocontrolin välinen sopimus on tehokas ja sitova oikeudellinen väline, joka edistää sopimuspuolten välistä teknistä yhteistyötä. Sillä luodaan yleinen kehys, joka mahdollistaa yhteistyötoimet ilmaliikenteen hallinnan ja siihen liittyvien politiikkojen alalla. Ehdotetusta sopimuksesta ei aiheudu jäsenvaltioiden viranomaisille hallinnollista eikä taloudellista lisärasitusta. 2012/0212 (NLE) Ehdotus NEUVOSTON PÄÄTÖS tehostetun yhteistyön yleistä kehystä koskevan Euroopan unionin ja Euroopan lennonvarmistusjärjestön välisen sopimuksen allekirjoittamisesta unionin puolesta ja sen väliaikaisesta soveltamisesta (ETA:n kannalta merkityksellinen teksti) EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 100 artiklan 2 kohdan yhdessä 218 artiklan 5 kohdan kanssa, ottaa huomioon Euroopan komission ehdotuksen, sekä katsoo seuraavaa: (1) Euroopan komissio on neuvotellut unionin puolesta tehostetun yhteistyön yleistä kehystä koskevan Euroopan unionin ja Euroopan lennonvarmistusjärjestön välisen sopimuksen, jäljempänä ’sopimus’, komission valtuuttamisesta aloittamaan neuvottelut 6 päivänä lokakuuta 2011 annetun neuvoston päätöksen mukaisesti. (2) Sopimus parafoitiin 24 päivänä huhtikuuta 2012. (3) Sopimus olisi allekirjoitettava ja sitä olisi sovellettava väliaikaisesti, kunnes sen tekemistä varten tarvittavat menettelyt on saatettu päätökseen. (4) On tarpeen vahvistaa unionin osallistumista sopimuksella perustetun sekakomitean toimintaan koskevat menettelytapajärjestelyt, ON HYVÄKSYNYT TÄMÄN PÄÄTÖKSEN: 1 artikla Hyväksytään tehostetun yhteistyön yleistä kehystä koskevan unionin ja Euroopan lennonvarmistusjärjestön välisen sopimuksen allekirjoittaminen unionin puolesta sillä varauksella, että sopimuksen tekeminen saatetaan päätökseen. Sopimuksen teksti on liitetty tähän päätökseen. 2 artikla Neuvoston pääsihteeristö laatii valtakirjan, jolla sopimuksen neuvottelijan nimeämä(t) henkilö(t) valtuutetaan allekirjoittamaan sopimus sillä varauksella, että sopimuksen tekeminen saatetaan päätökseen. 3 artikla Sopimusta sovelletaan sen 13 artiklan 1 kohdan mukaisesti väliaikaisesti sen allekirjoituspäivästä sen voimaantuloon saakka. 4 artikla 1. Komissio edustaa unionia sopimuksen 7 artiklalla perustetussa sekakomiteassa. 2. Komissio määrittää neuvoston nimittämää erityiskomiteaa kuultuaan sekakomiteassa esitettävän unionin kannan muun muassa seuraaviin: a) sopimuksen liitteiden hyväksyminen; b) sopimuksen liitteisiin tehtyjen muutosten hyväksyminen. 5 artikla Komissio voi toteuttaa asianmukaisia toimia sopimuksen 5, 6, 8, 9, 10 ja 11 artiklan nojalla. 6 artikla Komissio antaa neuvostolle säännöllisesti tietoja sopimuksen täytäntöönpanosta. 7 artikla Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä. Tehty Brysselissä Neuvoston puolesta Puheenjohtaja LUONNOS EUROOPAN UNIONIN JA EUROOPAN LENNONVARMISTUSJÄRJESTÖN VÄLINEN SOPIMUS TEHOSTETUN YHTEISTYÖN YLEISESTÄ KEHYKSESTÄ Euroopan unioni (EU) ja Euroopan lennonvarmistusjärjestö (Eurocontrol), jäljempänä ’sopimuspuolet’, jotka OTTAVAT HUOMIOON Euroopan unionin toiminnasta tehdyn sopimuksen, jäljempänä ’SEUT-sopimus’, ja erityisesti sen 218 ja 220 artiklan, OTTAVAT HUOMIOON lennonvarmistusalan yhteistyöstä 13 päivänä joulukuuta 1960 tehdyn kansainvälisen yleissopimuksen (Eurocontrol), sellaisena kuin se on muutettuna Brysselissä 12 päivänä helmikuuta 1981 allekirjoitetulla pöytäkirjalla, jäljempänä ’Eurocontrol-yleissopimus’, ja erityisesti sen 7 artiklan 2 kohdan ja 11 artiklan 3 kohdan, OTTAVAT HUOMIOON Eurocontrolin pysyvän komission 12 päivänä toukokuuta 2011 toteuttaman toimenpiteen nro 11/74, jolla lennonvarmistusvirasto valtuutetaan aloittamaan neuvottelut korkean tason sopimuksen tekemiseksi EU:n kanssa, ja Eurocontrolin pysyvän komission […] toteuttaman toimenpiteen nro XXX, jolla neuvoteltu sopimus hyväksytään, OTTAVAT HUOMIOON sopimuspuolten tämänhetkiset oikeudelliset ja institutionaaliset puitteet ja niiden panoksen yhtenäisen eurooppalaisen ilmatilan täytäntöönpanoon EU:ssa ja sen ulkopuolella; OTTAVAT HUOMIOON EU:lle yhtenäiseen eurooppalaiseen ilmatilaan liittyvissä asioissa kuuluvan toimivallan, OTTAVAT HUOMIOON Eurocontrolin roolin ilmaliikenteen hallintaan erikoistuneena hallitustenvälisenä yleiseurooppalaisena siviili- ja sotilasalan järjestönä, KATSOVAT, että niiden yhteisenä tavoitteena on saada aikaan optimaalinen ja yhtenäinen eurooppalainen ilmaliikenteen hallintaverkosto, joka tarjoaa kaikissa lentoliikenteen vaiheissa ja yhdessä muiden liikennemuotojen kanssa korkeatasoista turvallisuutta, kustannustehokkuutta, kapasiteettia ja ympäristönsuojelua matkustajien ja kansalaisten hyväksi, KATSOVAT, että EU:n lainsäädännössä Euroopan komissiolle annetaan useita yhtenäisen eurooppalaisen ilmatilan täytäntöönpanoon liittyviä tehtäviä, joissa tarvitaan asiantuntija-apua, KATSOVAT, että Eurocontrol on vuodesta 1960 kehittynyt ainutlaatuiseksi ilmaliikenteen hallinnan asiantuntijakeskukseksi, jonka lisäarvona on yleiseurooppalainen ja sotilaallinen ulottuvuus ja apu, jota se tarjoaa valtioille julkisten palvelujen ja tehtävien suorittamiseen, ja että sen olisi jatkossakin autettava jäsenvaltioitaan muun muassa yhtenäisen eurooppalaisen ilmatilan ja siihen liittyvien EU:n politiikkojen täytäntöönpanossa ja toimittava yleiseurooppalaisena foorumina sotilasyhteistyön tehostamiseksi ilmaliikenteen hallinta-asioissa, KATSOVAT, että Euroopan komissio voi EU:n lainsäädännön nojalla antaa Eurocontrolille toimeksi laatia yhtenäisen eurooppalaisen ilmatilan perustamiseen liittyviä täytäntöönpanosääntöjä, KATSOVAT, että EU tunnustaa sen merkittävän panoksen, jolla Eurocontrol tukee EU:ta sen sääntelyroolissa yhtenäistä eurooppalaista ilmatilaa ja siihen liittyviä EU:n politiikkoja täytäntöön pantaessa, KATSOVAT, että Pohjois-Atlantin puolustusliitto (Nato) ja Eurocontrol tekivät 8 päivänä toukokuuta 2003 yhteistyöpöytäkirjan, KATSOVAT, että Euroopan komissio ja Eurocontrol tekivät 22 päivänä joulukuuta 2003 pöytäkirjan yhteistyötä koskevasta kehyksestä, KATSOVAT, että Euroopan komissio nimesi 29 päivänä heinäkuuta 2010 tehdyllä päätöksellä Eurocontrolin yhtenäisen eurooppalaisen ilmatilan suorituskyvyn tarkastuselimeksi asetuksen (EU) N:o 691/2010 mukaisesti ja että Eurocontrol hyväksyi nimityksen pysyvän komission 15 päivänä syyskuuta 2010 antamalla toimintaohjeella nro 10/74, KATSOVAT, että Euroopan komissio nimesi 7 päivänä heinäkuuta 2011 tehdyllä päätöksellä Eurocontrolin ilmaliikenteen hallintaverkon toimintojen hallinnoijaksi asetuksen (EU) N:o 677/2011 mukaisesti ja että Eurocontrol hyväksyi nimityksen pysyvän komission 1 päivänä syyskuuta 2011 antamalla toimintaohjeella nro 11/77, KATSOVAT, että niillä on pitkään jatkuneet suhteet, että ne ovat tehneet aiemminkin yhteistyötä ilmaliikenteen hallinnassa sekä yhtenäisen eurooppalaisen ilmatilan ja siihen liittyvien politiikkojen täytäntöönpanossa ja että ne haluavat lujittaa suhdettaan ja koordinoida uusia toimia kaikilta osin, KATSOVAT, että niiden olisi varmistettava synergiat ja vältettävä päällekkäisyydet ilmaliikenteen hallintaan liittyvissä turvallisuusasioissa ja ympäristöasioissa, KATSOVAT, että Euroopan komission ja Eurocontrolin välisten nykyisten järjestelyjen soveltamista pitkällä aikavälillä olisi arvioita tämän sopimuksen valossa ja että tarvittaessa järjestelyt olisi vahvistettava ja niitä olisi tehostettava tämän sopimuksen avulla, KATSOVAT, että sopimuksen täytäntöönpano ei saisi johtaa sopimuksessa tarkoitettujen yhteistyötoimien päällekkäiseen rahoitukseen eikä siis siihen, että EU suorittaa nimellisosuuden Eurocontrolin talousarvioon, KATSOVAT, että EU:n tavoitteena on laajentaa yhtenäisen eurooppalaisen ilmatilan maantieteellinen soveltamisala EU:n ulkopuolelle, KATSOVAT, että niiden on suotavaa sopia täydentävistä ja vastavuoroisesti vahvistavista yhteistyö- ja koordinointimekanismeista yhtenäisen eurooppalaisen ilmatilan ja siihen liittyvien politiikkojen, erityisesti ympäristöpolitiikan, mukaan lukien ilmastonmuutos, sekä tutkimus- ja kehityspolitiikan, täytäntöönpanossa Eurocontrolin asiantuntemuksen ja tuen hyödyntämiseksi paremmin, sanotun kuitenkaan rajoittamatta sopimuspuolten ja niiden jäsenten välisiä suhteita sekä jäsenvaltioille Eurocontrol-yleissopimuksen ja SEUT-sopimuksen nojalla kuuluvia oikeuksia ja velvollisuuksia, KATSOVAT, että Eurocontrolin EU:lle antaman tuen olisi oltava läpinäkyvyys-, puolueettomuus- ja riippumattomuusperiaatteiden mukaista; KATSOVAT, että Eurocontrolin kehittymistä olisi edistettävä varsinkin siihen suuntaan, että se asteittain sovittaa toimintansa EU:n tukemiseen yhtenäisen eurooppalaisen ilmatilan täytäntöönpanossa eurooppalaisen ilmaliikenteen hallintaverkon yleisen suorituskyvyn parantamiseksi, SOPIVAT SEURAAVAA: 1. YLEINEN SOVELTAMISALA 1.1 Sopimuspuolet sopivat vahvistavansa keskinäistä yhteistyötään ja vakiinnuttavansa sen, jotta Eurocontrol voisi tukea EU:ta yhtenäisen eurooppalaisen ilmatilan ja siihen liittyvien EU:n politiikkojen täytäntöönpanossa EU:ssa ja sen ulkopuolella niissä valtioissa, jotka suostuvat sitoutumaan niihin. 1.2 Sopimus ei rajoita jäsenvaltioiden oikeuksia ja velvollisuuksia Eurocontrolin tai EU:n jäseninä. 2. TAVOITTEET Tämän sopimuksen tavoitteena on – vahvistaa sopimuspuolten välisen tehostetun yhteistyön pääkohdat, jotta yhteistyöllä voidaan edistää yhtenäisen eurooppalaisen ilmatilan viipymätöntä ja johdonmukaista täytäntöönpanoa EU:ssa ja sen ulkopuolella niissä valtioissa, jotka suostuvat sitoutumaan siihen, sekä tehokkaan lentoliikennejärjestelmän luomista sellaisten toimien avulla, jotka heijastavat sopimuspuolten tehtäviä ja vastuita; – helpottaa tarvittavaa siviili- ja sotilasyhteistyötä yhtenäiseen eurooppalaiseen ilmatilaan liittyvässä ilmaliikenteen hallinnassa; – tunnustaa Eurocontrolin asiantuntemus ja hyödyntää sitä muun muassa siviili- ja sotilasyhteistyössä EU:n tukemiseksi yhtenäisen eurooppalaisen ilmatilan ja siihen liittyvien politiikkojen, erityisesti ympäristöpolitiikan, mukaan lukien ilmastonmuutos, sekä tutkimus- ja kehityspolitiikan, täytäntöönpanossa, jotta eurooppalaisen ilmaliikenteen hallintaverkon suoriutumiskykyä voidaan parantaa; – tunnustaa Eurocontrolin arvo sen jatkaessa yhtenäisen eurooppalaisen ilmatilan täytäntöönpanoa tukevien toimien ja tehtävien suorittamista tarpeen mukaan; – sopia tarvittavasta yhteistyöstä EU:n ulkopuolisten jäsenten yhtenäiseen eurooppalaiseen ilmatilaan osallistumisen tukemiseksi ja helpottamiseksi, jotta yhtenäisen eurooppalaisen ilmatilan täytäntöönpano voidaan laajentaa EU:n ulkopuolelle ja asteittain päästään siihen, että kaikki Eurocontrolin jäsenet soveltaa yhtenäistä eurooppalaista ilmatilaa koskevaa lainsäädäntökehystä; – varmistaa synergiat ja välttää päällekkäisyydet työssä, jota Euroopan lentoturvallisuusvirasto (EASA) tekee ilmaliikenteen hallintaan liittyvissä turvallisuusasioissa ja ympäristöasioissa, muun muassa luomalla EASA:n ja Eurocontrolin välille vahvat yhteistyömekanismit Eurocontrolin yleiseurooppalaiset vastuut huomioon ottaen. 3. YHTEISTYÖALAT 3.1 Tämän sopimuksen mukaiset yhteistyön piiriin kuuluvat alat, jotka ovat välttämättömiä yhtenäisen eurooppalaisen ilmatilan, mukaan lukien eurooppalaisen ilmaliikenteen hallinnan nykyaikaistamishanke (SESAR), ja siihen liittyvien EU:n politiikkojen, erityisesti ympäristöpolitiikan, mukaan lukien ilmastonmuutos, sekä ilmaliikenteen hallintaa koskevan tutkimus- ja kehityspolitiikan, täytäntöönpanossa. 3.2 Yhteistyö käsittää seuraavat aiheet: a) toiminnalliset ilmatilan lohkot; b) kansalliset valvontaviranomaiset; c) tuki ilmaliikenteen hallinnan ja lennonvarmistuspalvelujen turvallisuuden alalla, myös EASA:lle, 2 artiklassa esitetyn mukaisesti; d) siviili- ja sotilasyhteistyö ja -koordinointi; e) kansainvälinen koordinointi erityisesti Kansainvälisen siviili-ilmailujärjestön (ICAO) ja muiden valtioiden kuin sopimuspuolten jäsenvaltioiden kanssa; f) ilmaliikenteen hallinta sekä viestintä-, suunnistus- ja valvontapalvelut, myös avaruuden osalta; g) lentoliikennettä koskevat tiedot ja tilastot; h) ilmailuun liittyvät ympäristöasiat; i) lentoasemapolitiikka. 3.3 Yhteistyössä voidaan käsitellä myös seuraavia aiheita: a) ilmaliikenteen hallinnan turvallisuusnäkökohdat; b) radiotaajuuspolitiikka; c) miehittämättömät ilma-alusjärjestelmät (UAS). 3.4 Yhteistyöaiheet ja yhteistyön yksityiskohtaiset säännöt määritellään tarkemmin tämän sopimuksen erillisissä liitteissä. 4. YHTEISTYÖMUODOT 4.1 Sopimus pannaan täytäntöön seuraavien yhteistyömuotojen avulla: a) keskinäisen tuen antaminen; b) tehostetun yhteistyön mekanismit, yhteysmekanismit ja -toimistot sekä tutkimusten, ohjelmien ja yhteisten toimien koordinointi; c) tietojen ja tilastojen keruu- ja vaihtomekanismit; d) teknisissä asioissa tehtävän yhteistyön koordinointi ICAO:n työryhmissä. 4.2 Yhtenäisen eurooppalaisen ilmatilan sotilasnäkökohtien osalta sopimuspuolet varmistavat, että sidosryhmien kuulemisprosesseja hyödynnetään parhaalla mahdollisella tavalla. 4.3 Tähän sopimuksen mukaisten yhteistyötoimien koordinoinnista ja helpottamisesta vastaavat Eurocontrolin puolesta sen virasto ja EU:n puolesta Euroopan komissio. Eurocontrol voi tarpeen mukaan tukea myös muita EU:n elimiä erityisillä välineillä olemassa olevan asiantuntemuksen ja resurssien optimoimiseksi ja yhdistämiseksi. 5. KUULEMINEN JA TIEDONVAIHTO 5.1 Sopimuspuolet kuulevat toisiaan säännöllisesti koordinoidakseen sopimukseen liittyvät toimensa mahdollisimman kattavasti. Kumpikin sopimuspuoli ilmoittaa toiselle 3 artiklassa tarkoitetuilla yhteistyöaloilla toteuttamistaan sopimukseen liittyvistä aloitteista, joilla saattaa olla merkitystä toiselle sopimuspuolelle, sanotun kuitenkaan rajoittamatta kummankaan päätöksentekomenettelyjä. 5.2 Sopimuspuolet vaihtavat tämän sopimuksen täytäntöönpanossa mahdollisesti tarvittavia tietoja omien sääntöjensä sallimissa rajoissa. Jollei toisin määrätä, sopimuspuolet eivät saa luovuttaa tämän sopimuksen puitteissa vaihdettuja tietoja kenellekään muulle kuin palveluksessaan oleville tai tällaisten tietojen käsittelyyn virallisesti valtuutetuille henkilöille eivätkä käyttää niitä kaupallisiin tarkoituksiin. Tietojen luovuttaminen sallitaan ainoastaan siinä laajuudessa kuin on sopimuksen kannalta tarpeen, ja sen on oltava ehdottoman luottamuksellista. 5.3 Sopimuspuolten asiaankuuluvat elimet kokoontuvat tarvittaessa vaihtamaan näkemyksiä. 6. LUOTTAMUKSELLISUUS 6.1 Sopimuspuolten on toteuttava kaikki kohtuulliset varotoimenpiteet, jotka ovat tarpeen sopimuksen ja sen liitteiden nojalla saamiensa tietojen suojaamiseksi luvattomalta luovuttamiselta. Sopimuspuoli voi toiselle sopimuspuolelle tietoja antaessaan yksilöidä tiedot, joita ei saa luovuttaa. 6.2 Sopimuspuolet sopivat huolehtivansa toiselta sopimuspuolelta tämän sopimuksen nojalla mahdollisesti saamiensa turvaluokiteltujen tietojen suojaamisesta niiden omissa säännöissä edellytetyssä laajuudessa. 6.3 Jollei sopimuspuolten omista säännöistä muuta johdu, ne eivät saa varsinkaan luovuttaa toiselta sopimuspuolelta tämän sopimuksen nojalla saamiaan sellaisia tietoja, joiden katsotaan olevan omistusoikeuden kohteena. Tällaiset tiedot on asianmukaisesti merkittävä luottamuksellisiksi sopimuspuolten omien sääntöjen mukaisesti. 6.4 Sopimuspuolet sopivat tarvittaessa työskentelyjärjestelyistä, jotka koskevat muita sopimuksen nojalla annettujen turvaluokiteltujen tietojen suojaamismenettelyjä. Tällaisissa menettelyissä kummallekin sopimuspuolelle on suotava mahdollisuus tarkistaa, mitä suojatoimenpiteitä toinen sopimuspuoli toteuttaa. 7. SOPIMUKSEN HALLINNOINTI 7.1 Perustetaan sekakomitea, jossa on yksi edustaja kummaltakin sopimuspuolelta. Heidän tukenaan voi olla tarkkailijoita sopimuspuolten jäsenvaltioista ja asiantuntijoita. Sekakomitean tehtävänä on varmistaa, että sopimus toimii tehokkaasti. 7.2 Sekakomitea kokoontuu vähintään kerran vuodessa arvioimaan ja tarkastelemaan sopimuksen täytäntöönpanoa. Kokoukset on järjestettävä kustannustehokkaasti. Kumpi tapansa sopimuspuoli voi milloin tahansa pyytää sekakomitean koolle kutsumista. 7.3 Sekakomitea voi käsitellä mitä tahansa sopimuksen toimintaan ja täytäntöönpanoon liittyvää asiaa. Sen tehtävänä on erityisesti a) ratkaista kaikki sopimuksen soveltamiseen ja täytäntöönpanoon liittyvät kysymykset; b) pohtia tapoja tehostaa sopimuksen täytäntöönpanoa ja tarvittaessa antaa sopimuspuolille suosituksia sopimuksen muuttamiseksi; c) määritellä uusia yhteistyöaiheita; d) hyväksyä liitteet ja työskentelyjärjestelyt ja muuttaa niitä sopimuksen soveltamisalan puitteissa; e) ratkaista kaikki sopimuksen tulkintaa tai soveltamista koskevat erimielisyydet tai riidat. 7.4 Sekakomitea toimii sopimuspuolten edustajien välisen yhteisymmärryksen pohjalta. 7.5 Sekakomitea vahvistaa työjärjestyksensä. 8. RAHOITUS 8.1 Toiselta sopimuspuolelta tämän sopimuksen nojalla toteutettavia tukitoimia pyytävän sopimuspuolen on huolehdittava kyseisten toimien rahoituksesta. 8.2 Tämän sopimuksen mukaisen yhteistyön rahoitusnäkökohdat määritellään sopimuspuolten talousarvioihin sovellettavien sääntöjen mukaisesti. Sopimuspuolet sopivat tarvittaessa erillisistä järjestelyistä. 9. ULKOSUHTEET JA KANSAINVÄLINEN YHTEISTYÖ 9.1 Sopimuspuolten on ilmoitettava toisilleen tähän sopimukseen liittyvistä kansainvälistä toimistaan, joilla saattaa olla merkitystä toiselle sopimuspuolelle. 9.2 Sopimuspuolet voivat tarvittaessa kuulla toisiaan kansainvälisiin toimiinsa liittyvissä asioissa. 10. RIITOJENRATKAISU 10.1 Sopimuspuolet tekevät kaikkensa sopimukseen perustuvasta yhteistyöstään johtuvien erimielisyyksien ratkaisemiseksi. 10.2 Jos erimielisyyttä ei saada ratkaistuksi, kumpi tahansa sopimuspuoli voi viedä sen sekakomiteaan, joka kuulee asiasta sen ratkaisemiseksi neuvotteluteitse. 11 HENKILÖSTÖVAIHTO Sopimuspuolet voivat sääntöjään ja menettelyjään noudattaen vaihtaa ja siirtää henkilöstöä voidakseen toteuttaa sopimuksessa tai sen liitteissä kuvattuja toimia. Tällaisessa vaihdossa on noudatettava sopimuspuolten keskenään sopimia ehtoja. 12 LIITTEET Tämän sopimuksen liitteet ovat erottamaton osa sopimusta. 13 VOIMAANTULO JA VOIMASSAOLON PÄÄTTYMINEN 13.1 Tätä sopimusta sovelletaan väliaikaisesti sen allekirjoituspäivästä sen voimaantuloon saakka. 13.2 Tämä sopimus tulee voimaan, kun sopimuspuolet ovat ilmoittaneet kirjallisesti toisilleen saattaneensa päätökseen voimaantulon edellyttämät sisäiset menettelynsä, ja pysyy voimassa, kunnes se irtisanotaan. 13.3 Kumpi tahansa sopimuspuoli voi irtisanoa sopimuksen milloin tahansa. Voimassaolo päättyy kuuden kuukauden kuluttua sopimuspuolen toiselle antamasta kirjallisesta irtisanomisilmoituksesta, jolleivät sopimuspuolet ole yhteisymmärryksessä peruneet kyseistä ilmoitusta ennen määräajan päättymistä. Tehty Brysselissä […] Euroopan unionin puolesta Euroopan lennonvarmistusjärjestön puolesta